Source: https://www.jezova.sk/sk/sudne-konania-na-slovensku.html
Timestamp: 2019-04-25 20:35:27+00:00
Document Index: 11727688

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ', 'súd ', 'súd ', 'Súd ']

Súdne konania na Slovensku— JUDr. Daniela Ježová, LL.M., Ph.D.
Súdne konania na Slovensku
Civilné súdne konania na Slovensku
Nové právne predpisy, Civilný sporový poriadok (zákon č. 160/2015 Z.z.), Civilný mimosporový poriadok (zákon č. 161/2015 Z.z.), a Správny súdny poriadok (zákon č. 162/2015 Z.z.), nahradili starý, platný od 01.04.1964 a často novelizovaný, viac ako 80 krát, Občiansky súdny poriadok (zákon č. 99/1963 Zb.). V daných zákonoch je upravený postup súdu a strán/účastníkov v civilnom súdnom konaní tak, aby bola zabezpečená spravodlivá ochrana práv a oprávnených záujmov strán/účastníkov, ako aj výchova na zachovávanie zákonov a na plnenie povinností. Kódexy priniesli veľké zmeny v mnohých oblastiach, napríklad v doručovaní či dokazovaní.
Za čas, po ktorý platia tieto nové predpisy si už súdy zvykli na novú právnu úpravu a aplikujú ich ustanovenia s úmyslom jednotlivé konania urýchliť a dosiahnuť rozhodnutie vo veci v čo najkratšom čase (závislom od vyťaženosti jednotlivých súdov), čo môže neznalým stranám sporu/účastníkom priniesť mnohé komplikácie, ktoré už nie je často možné dodatočne vyriešiť. Preto je potrebné mať svojho advokáta, ktorý sa Vás zastane a poradí Vám vždy keď je to potrebné, v najlepšom prípade už pri vzniku sporu, určite však ihneď po doručení žaloby. V niektorých prípadoch dokonca strany sporu musia byť povinne zastúpené.
V civilnom súdnom konaní (podľa Civilného sporového konania ďalej označovaného ako „CSP“ a podľa Civilného mimosporového konania ďalej označovaného ako „CMP“) súdy prejednávajú a rozhodujú
a) súkromnoprávne spory (CSP) a
b) iné súkromnoprávne veci CMP), ak ich podľa zákona neprejednávajú a nerozhodujú iné orgány, pričom môže ísť o spor medzi dvomi alebo prípadne i medzi viacerými osobami.
Súdy môžu zaviazať na plnenie aj viaceré strany sporu. Civilné súdne konanie je často jediným spôsobom, akým sa dá domôcť svojich práv, najmä v prípade, ak tretia strana nemá záujem sa na urovnaní veci dohodnúť dobrovoľne, pričom každý má právo domáhať sa na súde svojej ochrany, pokiaľ boli jeho práva ohrozené alebo porušené.
Rozdiel medzi týmito 2 predpismi, CSP a CMP, je často značný a je potreba, aby strana sporu/účastník postupovala podľa každého z týchto 2 procesných predpisov odlišným spôsobom.
Na rozdiel od konania sporového („spor o hmotné právo“ v CSP), v ktorom je záujem strany sporu najvyššie a súd je v konaní prvkom, ktorý len vyhodnocuje stranami sporu predkladané dôkazy, Civilný mimosporový poriadok vychádza z toho, že existuje skupina takých vzťahov, v ktorých sa spor o právo zásadne nepredpokladá (záujem je nadradený osobnému záujmu účastníka) a je tu daná potreba pomoci štátu (súdu), vyvažovanie, hľadanie, udržiavanie a ochrana rovnováhy vo vzťahu. Dôvodom je napríklad záujem na ochrane rodiny, osobného stavu, vyššieho záujmu maloletého, ochrane hodnôt s cieľom zachovania právnej istoty ap..
A/ Základné zásady Civilného sporového poriadku (CSP)
Základnými zásadami, na ktorých je budovaný civilný sporový proces, sú predovšetkým:
- zásady spravodlivej ochrany práv strán (súd by mal rozhodovať spravodlivo),
- zásadu účinnej procesnej ochrany (súd by mal rozhodovať včas)
- zásada rovnosti strán bez ohľadu na skutočnosť, či ide o občana Slovenskej republiky, alebo občana cudzieho štátu, resp. právnickú osobu založenú podľa práva Slovenskej republiky alebo cudzieho štátu, a bez ohľadu na to, či je bydlisko, resp. sídlo strany konania na území Slovenskej republiky,
- zásada zákazu diskriminácie (každý má rovnaké procesné postavenie),
- zásada ústnosti a priamosti s prihliadnutím na súčasný európsky trend písomného konania (konania sú zásadne ústne),
- zásada kontradiktórnosti (je nutná procesná aktivita sporových strán, ktoré sú zásadne povinné tvrdiť rozhodujúce skutočnosti a označiť dôkazné prostriedky na preukázanie svojich tvrdení; každá procesná strana má právo oboznámiť sa a reagovať na tvrdenia a dôkazné návrhy protistrany),
- zásada verejnosti, ktorá má plniť predovšetkým kontrolnú funkciu, (verejnosť môže byť na pojednávaní prítomná)
- zásada hospodárnosti konania, ktorá je konkretizovaná v jednotlivých procesnoprávnych inštitútoch za účelom zrýchlenia konania a zefektívnenia vymožiteľnosti práv, (súd má vykonávať úkony najlepšie na 1 pojednávaní) s čím súvisí aj princíp tzv. arbitrárneho poriadku, , čo znamená, že súd určuje tempo a priebeh konania s prihliadnutím na princíp hospodárnosti tak, aby bol naplnený účel zákona,
- zásada voľného hodnotenia dôkazov (žiadny dôkaz nie je nadradený nad ostatným),
- zásada dispozičná a prejednacia (zásadne vecou disponuje žalobca, súd však rozhoduje o pripustení zmeny),
- zásada sudcovskej a zákonnej koncentrácie (strany musia predložiť všetky svoje dôkazy, ktoré sú v tom čase dostupné do termínu určenom súdom) ; CSP neustanovuje zákonné lehoty pre sudcu (ustanovujú sa celkom výnimočne, ak je to účelné s prihliadnutím na povahu veci) a v súlade s princípom arbitrárneho poriadku umožňuje sudcovi koncentrovať určité procesné úkony strán a sankcionovať nedodržanie ním ustanovených procesných lehôt vo forme procesnej preklúzie, t. j. straty možnosti vykonať požadovaný úkon.
- zásada ochrany spotrebiteľa (spotrebitelia sú chránení vo väčšom rozsahu, ako iné strany sporu),
- zásada jednotnej aplikácie práva Európskej únie,
- zásada prednosti práva Európskej únie a zásada priameho účinku práva Európskej únie (priamy účinok Nariadení EÚ na území Slovenska),
- zásada výkladu vnútroštátnych noriem v súlade s právom Európskej únie (výklad podľa ESĽP a ESD),
- analógiu legis a analógiu iuris (výkladové pravidlo, ktoré umožňuje sudcovi použiť ustanovenie svojím obsahom a účelom natoľko podobné, že je podľa neho žiaduce posúdiť aj právne veci, ktoré do hypotézy právnej normy výslovne poňaté neboli a ktoré umožňuje sudcovi vec spravodlivo rozhodnúť aj v prípadoch, ak výslovné znenie zákona neexistuje), s čím súvisí
- zákaz odopretia spravodlivosti (denegatio iustitiae), teda že sudca nemôže spor neprejednať a nerozhodnúť, ak chýba výslovná právna úprava prejednávanej právnej veci.
Explicitne sa v kódexe ustanovuje, že každá právna norma nového procesného kódexu sa bude interpretovať v súlade s týmito zásadami.
Tieto základné princípy a zásady, na ktorých spočíva Civilný sporový poriadok, tvoria rámec výkladových pravidiel, v súlade s ktorými majú byť aplikované a interpretované právne normy Civilného sporového poriadku a subsidiárne (t.j. pokiaľ CMP nemá iné osobitné výkladové pravidlo) aj Civilného mimosporového poriadku a Správneho súdneho poriadku. Základné princípy sú rovnocenné a ich poradie nevyjadruje ich dôležitosť.
B/ Odlišné zásady Civilného mimosporového konania (CMP)
Platí, že na mimosporové konania upravené CMP sa použijú ustanovenia CSP len vtedy, ak CMP nemá odlišnú úpravu, teda neobsahuje úpravu, ktorá je buď v obsahovom rozpore s úpravou v CSP, alebo výslovne vylučuje aplikáciu niektorých ustanovení upravených v CSP.
Hlavným rozdielom oproti právnej úprave podľa CSP je , že mimosporové konania ponechávajú širší priestor pre realizáciu verejnej moci pri poskytovaní právnej ochrany, keďže súdy z úradnej povinnosti s cieľom ochrany práv účastníkov pri súčasnom presadzovaní verejného záujmu sú povinné zisťovať skutočný stav veci. Hoci medzi účastníkmi mimosporových konaní nie je charakteristický spor o právo, nevylučuje to, že medzi nimi môžu vzniknúť rozpory ohľadom predmetu konania (napr. v konaní o dedičstve, pri otázkach výchovy, výživného alebo v konaniach v niektorých veciach právnických osôb).
Mimosporové konania nepredstavujú konania, v ktorých neexistuje spor, ale konania, ktoré sú svojou povahou osobité. Sú to konkrétne tieto konania:
a) Konanie o povolenie uzavrieť manželstvo,
b) Konanie o rozvod manželstva,
c) Konanie o určenie neplatnosti alebo o určenie neexistencie manželstva,
d) Konania vo veciach určenia rodičovstva (o určenie otcovstva, ale aj o určenie matky),
e) Konania vo veciach starostlivosti súdu o maloletých (v konaní vo veciach starostlivosti súdu o maloletých súd rozhoduje o ( a) mene a priezvisku maloletého ; b) úprave výkonu rodičovských práv a povinností ; c) výžive maloletého ; d) styku s maloletým ; e) poručníctve ; f) opatrovníctve maloletého; g) odovzdaní maloletého; h) veciach maloletého, o ktorých sa rodičia nevedia dohodnúť ;i) schválení právneho úkonu maloletého; j) zastupovaní maloletého ; k) správe majetku maloletého ; l) ústavnej starostlivosti a iných výchovných opatreniach ; m) ochranných opatreniach; n) pestúnskej starostlivosti; o) zverení dieťaťa do náhradnej osobnej starostlivosti ;p) iných veciach, ak to vyplýva z osobitného predpisu)
f) Konanie o návrat maloletého do cudziny pri neoprávnenom premiestnení alebo zadržaní,
g) Konania vo veciach osvojenia,
h) Konanie vo veciach výživného plnoletých osôb,
i) Konanie o dedičstve,
j) Konanie o vyhlásenie za mŕtveho,
k) Konanie o spôsobilosti na právne úkony (o obmedzení spôsobilosti fyzickej osoby na právne úkony, o zmene obmedzenia spôsobilosti fyzickej osoby na právne úkony, alebo o navrátení spôsobilosti fyzickej osoby na právne úkony),
l) Konanie o prípustnosti prevzatia a držania v zdravotníckom zariadení,
m) Konanie o ustanovení opatrovníka,
n) Konaniami vo veciach obchodného registra (konanie o zápise údajov do obchodného registra (ďalej len „konanie o zápise údajov“), konanie o zosúladenie údajov v obchodnom registri so skutočným právnym stavom (ďalej len „konanie o zosúladenie údajov“), a konanie o zrušenie zápisu údajov do obchodného registra (ďalej len „konanie o zrušenie zápisu údajov“),
o) Konaním v niektorých veciach právnických osôb ( ozrušení právnickej osoby a nariadení jej likvidácie; o vymenovaní likvidátora, jeho odvolaní alebo nahradení inou osobou, ako aj rozhodovanie o odmene likvidátora; o návrhu na vyhlásenie uznesenia členskej schôdze družstva o rozdelení likvidačného zostatku za neplatné; o neplatnosti obchodnej spoločnosti; o vymenovaní nezávislého experta na posúdenie návrhu zmluvy o splynutí, zmluvy o zlúčení alebo projektu rozdelenia obchodnej spoločnosti ; o poverení zvolať valné zhromaždenie ; o poskytnutí informácie podľa predpisov obchodného práva ; o práve akcionára na primeraný peňažný doplatok ; o preskúmanie návrhu zmluvy určujúcej nový výmenný pomer akcií; o preskúmanie návrhu zmluvy o odkúpení akcií),
p) Konanie o umorenie listiny,
q) Konania vo veciach notárskych úschov.
"Hlavnou zmenou oproti konaniu podľa CSP je určenie medze a miery aktivity súdu v týchto konaniach. Mimosporové konanie teda poskytuje súdu dostatok priestoru na to, aby zistil skutočný stav veci. V tejto súvislosti môže a musí súd zasahovať do dokazovania, čím ovplyvňuje procesné práva a povinnosti účastníkov konania."
Preto sa toto konanie na rozdiel od konania podľa CSP riadi nasledovnými základnými zásadami:
- vyšetrovací alebo vyhľadávací princíp (súd musí vyhľadávať dôkazy),
- princíp ochrany verejného záujmu (napr. zachovanie rodiny, ochrana maloletých),
- princíp oficiality (jeden z najcharakteristickejších princípov mimosporového konania. ochrana záujmov vyjadrených konkrétnymi právnymi normami alebo povahou mimosporových konaní je zabezpečená možnosťou súdu postupovať aj bez procesných návrhov účastníkov konania)
- princíp materiálnej pravdy (súd je povinný vykonať aj iné dôkazy, ako navrhli účastníci, ak je to potrebné na zistenie skutočného stavu veci, čo najúplnejšieho a najobjektívnejšieho stavu veci, a teda súd sa nevyhodnocuje iba účastníkmi tvrdený stav veci ako je to v CSP).
C/ Hlavné zmeny oproti doterajšej právnej úprave, na ktoré si treba dať pozor:
a) zjednodušené doručovanie písomností zo strany súdov: 1.) doručuje sa do elektronickej schránky, ak je zriadená ; 2.) ak nie, tak na adresu trvalého pobytu ; 3.) ak nie, súd môže zisťovať skutočný pobyt v registroch (napr. Sociálna poisťovňa; register obyvateľov ap.) 4.) ak nezistí iný pobyt, súd doručí písomnosti vyhláškou na úradnej tabuli a webovej stránke súdu, po 15 dňoch doručené. Všetky právnické osoby majú povinné zriadené a aktivované elektronické schránky, t.j. nedá sa vyhnúť doručeniu.
b) podania strán: podanie už nemožno urobiť ústne alebo telefaxom. Elektronické podanie bez autorizácie treba dodatočne doložiť do desiatich dní.
c) koncentrácia (dokazovanie) : súdy môžu rozhodnúť, že neprihliadnu na skutkové tvrdenia, návrhy na vykonanie dôkazov, námietky strany sporu či popretie tvrdení protistrany, pokiaľ ich strana neuplatnila včas (napr. listinu z roku 2015 dostupnú v strane sporu v roku 2015 je potrebné uplatniť pri prvom úkone, najneskôr do uplynutí lehoty na navrhnutie dôkazov určenej v uznesení súdu). Tvrdenia strany sa považujú za nesporné, ak ich druhá strana výslovne nepoprela alebo ich nepoprela účinne, napríklad neuviedla vlastné tvrdenia o veci.
d) súkromný znalecký posudok (dokazovanie): strany sporu môžu predložiť aj súkromný znalecký posudok a nemusia čakať na ustanovenie znalca súdom.
e) povinnosť súdu oboznámiť s predbežným posúdením veci: Súd povinne oboznámi strany sporu (v CSP) so svojim právnym názorom a tak má strana sporu už na začiatku konania vedomosť, čo treba ďalej dokazovať.
f) náležité odôvodnenie odporu/podaní: každé podanie musí byť dostatočne odôvodnené a zrozumiteľné, pričom po výzve súdu na odstránenie vád vadného podania, a neodstránení vád, súd na takéto vadné podanie neprihliada ( napr. môže odpro odmietnuť a správoplatniť platobný rozkaz).
g) rozsudok pre zmeškanie: súd môže vyhlásiť rozsudok pre zmeškanie aj v neprospech žalobcu (napr. ak sa nedostavil bez náležitého ospravedlnenia na pojednávanie).
h) svedkovia: ak jedna zo strán v konaní navrhla vypočuť svedka, je povinná zabezpečiť aj jeho prítomnosť na pojednávaní. Súd svedka predvoláva sám iba vtedy, ak strana objektívne nemôže prítomnosť svedka zabezpečiť. Z výnimočných dôvodov, najmä kvôli hospodárnosti konania, je možné výsluch svedka nahradiť jeho písomnou výpoveďou.
Vzhľadom ku komplikovanosti a časovej náročnosti preto jednoznačne odporúčame, aby mala strana sporu/účastník svojho advokáta v každom súdnom konaní, pretože bez odbornej pomoci môže strana sporu/účastník prehrať aj spor, ktorý by inak bol na vyhratie. A čo bez ohľadu na to, či ide učenie vlastníckeho práva alebo o zaplatenie sumy, alebo ide o konania, v ktorých sa rozhoduje o otázkach osobného stavu alebo o opakujúcich sa plneniach do budúcnosti (napr. výživné).